Contractul lui Silviu Lung Jr la Poli Iași expiră în această vară, iar portarul în vârstă de 34 de ani este dispus să încerce o altă experiență, la un alt club din SuperLiga României.
Silviu Lung Jr ar putea ajunge la Universitatea Craiova
În vârstă de 34 de ani, Silviu Lung Jr a revenit în SuperLiga României în august 2023 și a strâns nu mai puțin de 22 de apariții în sezonul recent încheiat pentru Poli Iași.
Cu 3 selecții la echipa națională de fotbal a României, portarul va rămâne liber de contract din luna iunie, contractul său cu Poli Iași expirând în această vară, iar acesta este dispus să plece la o altă formație din SuperLiga României.
Potrivit GSP, Universitatea Craiova ar fi următoarea destinație a lui Silviu Lung Jr, acolo unde se va lupta pentru un post de titular cu Laurențiu Popescu.
În România, portarul a mai fost legitimat la Astra, echipă alături de care a câștigat un titlu, în anul 2016.
Pe plan extern, Lung a fost legitimat la Kayserispor, din 2017 până în 2022. Mai apoi a plecat la Al-Raed, în anul 2022, iar, în cele din urmă, avea să semneze cu Poli Iași.